次韻表叔余叔成示兒
作者：王十朋
朝代：宋

paragraphs: 父子乃天性，鍾情誰不然。
教之以義方，先賢有名言。
日嚴在所尚，私念宜舍旃。
君子不自教，遣隨師友肩。
青紫乃餘事，要當知聖賢。
居家務孝弟，立行防悔愆。
窮當慕顔回，達勿爲公孫。
庶幾幼所學，終身可行焉。
不見下邳丈，秀發從妙年。
束書入賢關，日與英雋聯。
忽作何蕃歸，甘旨奉晨昏。
丘園事高尚，腹笥常便便。
過庭有奇兒，詩禮得家傳。
勉哉尊所聞，慎勿學鄉原。